Diari Oficial de la Generalitat Valenciana


Sumari del DOGV 9294, del 09-03-2022 (2022/1461)

ACORD de 15 de febrer de 2022, de la Conselleria d'Hisenda i Model Econòmic, d'incoació del procediment per a la declaració administrativa de herència intestada a favor de la Generalitat i adjudicació dels béns i drets de l'herència de Robert Frank Gill.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9294

Data del DOGV
:   09-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1461


Data del document
:   15-02-2022

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 15 de febrer de 2022, de la Conselleria d'Hisenda i Model Econòmic, d'incoació del procediment per a la declaració administrativa de herència intestada a favor de la Generalitat i adjudicació dels béns i drets de l'herència de Robert Frank Gill. [2022/1461]  
Núm. d'expedient: ABI 707/2021.  
Causant: Robert Frank Gill.  
NIE: \*\*\*\*563\*\*.  
Lloc i data de la defunció: València, 24 d'abril de 2020.  
Últim domicili: València.  
  
Antecedents de fet  
La Conselleria d'Hisenda i Model Econòmic ha tingut coneixement mitjançant un escrit presentat per la Delegació d'Economia i Hisenda a la Comunitat Valenciana-València, de procediment 761/2020, intervenció de cabal hereditari, seguit en el Jutjat de Primera Instància núm. 16 de València contra Robert Frank Gill.  
En la documentació aportada consta que el causant mor el 24 d'abril de 2020, amb nacionalitat del Regne Unit.  
De les actuacions dutes a terme per aquesta direcció general, es constata que va estar empadronat a l'Ajuntament de València, que va morir en el seu domicili de València i que no va atorgar testament.  
No constant, en principi, l'existència de persones amb dret a succeir, escau iniciar el procediment administratiu dirigit a efectuar la declaració de la Generalitat com a hereva abintestada.  
  
Fonaments de dret  
Tant el Conveni de la Haia, sobre la Llei aplicable a les successions per causa de mort, d'1 d'agost de 1989, en l'article 3.2, com el R (UE) 650/2012, de 4 de juliol, del Parlament Europeu i del Consell, relatiu a la competència, llei aplicable, el reconeixement i l'execució de les resolucions, a l'acceptació i l'execució de documents públics en matèria de successions mortis causa i a la creació d'un certificat successori, en el considerant 23, estableixen com a criteri per a la determinació del dret aplicable a la successió, la residència habitual del causant en el moment de la defunció.  
El primer exigeix haver residit durant un període no inferior a cinc anys immediatament anteriors a la defunció.  
L'article 956 del Codi Civil regula la successió intestada, i assenyala la crida a l'Estat en últim terme, si bé, quan el causant tinga veïnatge civil a la Comunitat Valenciana, la Generalitat substitueix l'Estat.  
  
L'article 3.1 de Llei orgànica 5/1982, d'1 de juliol, d'Estatut d'Autonomia de la Comunitat Valenciana, estableix que gaudeixen de la condició política de valencians tots els ciutadans espanyols que tinguen o adquirisquen veïnatge administratiu en qualsevol dels municipis de la Comunitat Valenciana, és a dir, que estiguen empadronats en algun d'ells.  
El punt 4 del mateix article estableix que el dret civil foral valencià s'aplicarà, amb independència d'on residisca, a qui ostente el veïnatge civil valencià.  
D'altra banda, l'article 71.1.c indica que el patrimoni de la Generalitat està integrat pels béns provinents, segons la legislació foral civil valenciana, d'herències intestades, quan el causant ostente, conforme amb la legislació de l'Estat, el veïnatge civil valencià.  
El veïnatge civil s'adquireix, segons l'article 14.5 del Codi Civil, per residència continuada durant dos anys, sempre que l'interessat manifeste ser aquesta la seua voluntat, o per residència continuada de deu anys, sense declaració en contra durant aquest termini. Totes dues declaracions es faran constar en el Registre Civil i no necessiten ser reiterades.  
L'article 43.3 de la Llei 14/2003, de 10 d'abril, de patrimoni de la Generalitat Valenciana, estableix que en cas de successió intestada, i mancant persones amb dret a heretar, segons la llei, els béns s'integraran en el patrimoni de la Generalitat quan el causant ostente la condició jurídica de valencià, és a dir, que complisca els requisits de veïnatge civil i, per tant, tinga la residència habitual a la Comunitat Valenciana.  
Acreditat que el causant va tindre la residència habitual en territori espanyol durant almenys els cinc anys immediatament anteriors a la defunció, hi és aplicable la legislació espanyola.  
Acreditat que té la condició política de valencià per haver estat empadronat a València de 1996 a 2020, data en què hi és baixa per defunció; com que les dades del padró són prova de la residència en el municipi i domicili habitual del causant, se li reconeix la condició jurídica de valencià.  
En compliment, a més, del que es preveu en el Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat, articles 20 i següents de la Llei 33/2003, de novembre, de patrimoni de les administracions públiques; en l'exercici de les competències que m'atribueix l'article 9 del Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic; i basant-me en el que disposa l'article 58 de la Llei 39/2015, d'1 d'octubre, del procediment administratiu comú de les administracions públiques, acorde:  
  
  
Primer  
Incoar el procediment de declaració de la Generalitat com a hereva abintestada de Robert Frank Gill, conforme amb el que es preveu en l'article 43.3 de la Llei 14/2003, de 10 d'abril, de patrimoni de la Generalitat; en el Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat; i en els articles 20 i següents de la Llei 33/2003, de 3 de novembre, de patrimoni de les administracions públiques.  
  
Segon  
Realitzar els actes i comprovacions que resulten necessaris per a determinar la procedència dels drets successoris de l'Administració de la Generalitat, i incloure en l'expedient totes les dades que es puguen obtindre sobre el causant i els seus béns i drets.  
A aquest efecte, si aquesta documentació no haguera sigut remesa per l'òrgan judicial o persona titular de la notaria, se sol·licitarà de les autoritats i personal funcionari públic, registres i la resta d'arxius públics, la informació sobre el causant i els béns i drets de la seua titularitat que s'estime necessària per a la millor instrucció de l'expedient.  
  
  
Tercer  
Publicar aquest acord en el Diari Oficial de la Generalitat Valenciana, en la pàgina web d'aquesta conselleria i, durant el termini d'un mes, als taulers d'anuncis dels ajuntaments corresponents a l'últim domicili del causant, al del lloc de la defunció i on radique la major part dels seus béns.  
  
Quart  
Obrir el termini per a presentar al·legacions o qualsevol informació en relació amb els béns del causant, o l'eventual existència de persones amb dret a heretar. Qualsevol persona podrà presentar aquestes al·legacions o aportar documents o altres elements de judici en qualsevol moment anterior a la resolució del procediment.  
  
València, 15 de febrer de 2022.- La directora general del Sector Públic i Patrimoni: Isabel Castelló García.